**Priemysel 05/2021**

|  |
| --- |
|  |

**Priemyselná produkcia (PP)1)** v máji medziročne vzrástla o 36,7 %. Vývoj podľa sekcií SK NACE Rev. 2 ovplyvnil rast v priemyselnej výrobe o 43,2 %, dodávke elektriny, plynu, pary a studeného vzduchu o 9 % a pokles v ťažbe a dobývaní o 2,7 %.

Z priemyselných odvetví, ktoré sa najviac podieľali na celkovom raste produkcie, najvýznamnejšie zvýšenie zaznamenali výroba dopravných prostriedkov (o 57,2 %), výroba kovov a kovových konštrukcií okrem strojov a zariadení (o 58,1 %), výroba výrobkov z gumy a plastu a ostatných nekovových minerálnych výrobkov (o 49,5 %), výroba strojov a zariadení i.n. (o 54 %) a výroba elektrických zariadení (o 51,1 %). Celkovú produkciu ovplyvnil pokles v ťažbe a dobývaní (o 2,7 %) a vo výrobe základných farmaceutických výrobkov a farmaceutických prípravkov (o 1 %).

Po zohľadnení sezónnych vplyvov sa priemyselná produkcia v máji 2021 oproti aprílu 2021 znížila o 2,4 %.

**Tržby za vlastné výkony a tovar2)**  v máji 8 051,5 mil. Eur a medziročne vzrástli o 31,8 %. Napriek veľkému nárastu indexu  tržieb v máji, tržby stále zaostávali o takmer 13 % oproti tržbám, ktoré boli vykazované pred pandémiou.

Vývoj podľa sekcií SK NACE Rev.2 ovplyvnil rast v priemyselnej výrobe o 35,8 %; dodávke vody; čistení a odvode odpadových vôd, odpadoch a službách odstraňovania odpadov o 12,1 %; dodávke elektriny, plynu, pary a studeného vzduchu o 9,8 % a v ťažbe a dobývaní o 2,3 %.

Z priemyselných odvetví, ktoré sa najviac podieľali na celkovom raste tržieb najvýznamnejšie zvýšenie zaznamenali medziročne vo výrobe dopravných prostriedkov (o 54,8 %). Tržby ďalej vzrástli vo výrobe kovov a kovových konštrukcií okrem strojov a zariadení (o 40,2 %), výrobe strojov a zariadení i.n. ( o 43,3 %), výrobe počítačových, elektronických a optických výrobkov (o 46,6 %) a vo výrobe výrobkov z gumy a plastu a ostatných nekovových minerálnych výrobkov (o 22 %). Tržby klesli iba vo výrobe koksu a rafinovaných ropných produktov (o 2,8 %).

Po očistení od sezónnych vplyvov (vrátane vplyvu počtu pracovných dní) tržby v máji 2021 oproti aprílu 2021 klesli o 5,3 %.

**Produktivita práce z tržieb za vlastné výkony a tovar meraná objemom tržieb na zamestnanú osobu sa** v máji medziročne zvýšila o 34,9 %. Produktivita vzrástla vo všetkých odvetviach priemyslu, najviac vo výrobe dopravných prostriedkov; výrobe počítačových, elektronických a optických výrobkov; výrobe kovov a kovových konštrukcií okrem strojov a zariadení; výrobe strojov a zariadení i.n. a vo výrobe elektrických zariadení.

**Zamestnanosť** v máji sa medziročne znížila o 2,3 %. Z priemyselných odvetví, ktoré sa najviac podieľali na poklese zamestnanosti celkom najvýznamnejšie zníženie zaznamenali vo výrobe kovov a kovových konštrukcií okrem strojov a zariadení (o 4,5 %), výrobe drevených a papierových výrobkov, tlače (o 6,5 %), výrobe textilu, odevov, kože a kožených výrobkov (o 6,7 %), ostatnej výrobe, oprave a inštalácii strojov a zariadení (o 3,8 %) a vo výrobe dopravných prostriedkov (o 1 %). Zamestnanosť v máji vzrástla iba vo výrobe strojov a zariadení i.n. (o 2,1 %), výrobe chemikálií a chemických produktov (o 2,9 %) a vo výrobe základných farmaceutických výrobkov a farmaceutických prípravkov (o 4,1 %).

**Priemerná nominálna mesačná mzda** sa v máji zvýšila o 14,3 % na 1 385 Eur, reálna mzda vzrástla o 11,8 %.

1) index očistený o vplyv počtu pracovných dní

2) index rovnaké obdobie minulého roka = 100 v stálych cenách (december 2015)

**METODICKÉ VYSVETLIVKY**

Priemyselná produkcia (PP) je jedným z najdôležitejších konjunkturálnych ukazovateľov. Jeho výpočet nadväzuje na európsku normu Council Regulation (Nariadenie rady ES) č. 1165/98 z 19. mája 1998 o krátkodobej štatistike. Od januára 1998 je výpočet IPP založený na zmene objemu produkcie reprezentantov za rok 2015 na základe Zoznamu PRODSLOV (kompatibilný s európskym zoznamom PRODCOM) a na dvojstupňovom váhovom systéme. Zovšeobecňuje trendy priemyselnej produkcie postupnou agregáciou indexov produkcie vybraných reprezentantov. Reprezentantmi sú výrobky pokrývajúce minimálne 80 % objemu produkcie. Individuálne indexy produkcie týchto reprezentantov sa počítajú na základe zmeny objemu ich produkcie v referenčnom období v porovnaní s bázickým obdobím a agregujú sa do čiastkových indexov skupín výrobkov podľa ich váh. Váhami sú údaje o pridanej hodnote z ročného závodného zisťovania za rok 2015 a údaje o výrobe výrobkov v hodnotovom vyjadrení z mesačných priemyselných zisťovaní za rok 2015. Hodnoty IPP za cca 40 % reprezentantov, ktoré sú zisťované v hodnotovom vyjadrení, sú počítané na základe nových stálych cien (december 2015=100). Cenový deflátor je konštruovaný na základe vývoja cien výrobkov vyrobených v SR pre domáci a pre zahraničný trh. Údaje očistené o vplyv počtu pracovných dní, resp. sezónne očistené, sa mesačne revidujú spätne od začiatku časového radu.

**Súbor priemyselných organizácií zahŕňa:**

1. podniky s počtom zamestnancov 20 a viac osôb, zapísané do obchodného registra (zdroj údajov – mesačný výkaz Priem 1-12);
2. priemyselné podniky s počtom zamestnancov do 19 osôb (vrátane), zapísané do obchodného registra (zdroj údajov – štvrťročný výkaz Prod 13-04);
3. fyzické osoby podnikajúce na základe živnostenského oprávnenia podľa zákona č. 455/1991 Zb. o živnostenskom podnikaní (živnostenský zákon) v  znení neskorších predpisov (zdroj informácií – počet vydaných živnostenských povolení).

Za podniky b) a c) sa mesačne vykonáva odhad priemyselnej produkcie na základe výsledkov z predchádzajúcich období, ktorý sa pravidelne za posledné tri mesiace reviduje na základe údajov štvrťročného zisťovania. Súhrnné tabuľky obsahujú údaje za všetky podniky s hlavnou činnosťou priemyselnou vrátane živnostníkov. Hlavná priemyselná činnosť sa určuje podľa registrovanej príslušnosti organizácie k divíziám 05 až 39 Štatistickej klasifikácie ekonomických činností (SK NACE Rev. 2).